ai4bharat/Pralekha huggingface dataset:
நிலக்கரி அமைச்சகம்
2020-இல் நிலக்கரித்துறை - ஒரு பார்வை
நிலக்கரித்துறைச் சீர்திருத்தங்கள் - பின்னணி:இந்தியா தற்போது சுமார் 729 மில்லியன் டன்கள் நிலக்கரி உற்பத்தி நடக்கிறது.ஆனாலும், உள்நாட்டு உற்பத்தியால், நாட்டின் நிலக்கரித் தேவையை ஈடு செய்ய முடியவில்லை. இதனால் இந்தியா கடந்த ஆண்டு 247 மில்லியன் டன்கள் நிலக்கரியை இறக்குமதி செய்தது. இதற்காக 1.58 இலட்சம் கோடி செலவிடப்பட்டது.நிலக்கரி உற்பத்தியில், இந்தியா உலகளவில் இரண்டாவது பெரிய நாடாகவும், நிலக்கரி வளத்தில் ஐந்தாவது பெரிய நாடாக இருந்தாலும், உள்நாட்டுத் தேவைக்கான நிலக்கரியை உற்பத்தி செய்ய முடியவில்லை.விரைவான பொருளாதார வளர்ச்சியை ஏற்படுத்த மத்திய அரசு பல சீர்திருத்த நடவடிக்கைகளை கொண்டு வந்தது. நிலக்கரிச் சுரங்கங்களை ஏலம் விடுவதில் வெளிப்படையான நடவடிக்கைகளை மத்திய அரசு எடுத்தது.நிலக்கரித்துறையை சுதந்திரமாக செயல்பட வைக்க நிதிஆயோக் துணைத்தலைவர் தலைமையில் உயர் நிலைக் குழுவை மத்திய அரசு நியமித்தது. நிலக்கரிச் சுரங்க ஒதுக்கீடு தொடர்பாக இந்தக் குழு பல பரிந்துரைகளை வழங்கியது.இது பிற்படுத்தப்பட்ட பகுதிகளில் அதிக வேலை வாய்ப்புகளை ஏற்படுத்தியது. மேலும் அந்நியச் செலாவணியை ஆண்டுக்கு ரூ.20,000 கோடி முதல் ரூ.30,000 கோடி வரை குறைத்தது.நிலக்கரித்துறையில் மேற்கொள்ளப்பட்ட சீர்திருத்தங்களின் தாக்கம் எஃகு, அலுமினியம், உரம் மற்றும் சிமெண்ட் துறையிலும் உணரப்பட்டது.சட்டங்கள் மற்றும் கொள்கையில் செய்யப்பட்ட திருத்தங்களால், 38 நிலக்கரிச் சுரங்கங்களை வரத்தக ரீதியாக ஏலம் விடும் பணி கடந்த ஜூன் மாதம் தொடங்கியது. இதில் 19 நிலக்கரி சுரங்கங்களின் ஏலம் கடந்த நவம்பர் மாதம் வெற்றிகரமாக முடிந்தது. இதன் மூலம் ஆண்டுக்கு ரூ.6,656 கோடி வருவாய் கிடைக்கும் என மதிப்பிடப்பட்டுள்ளது.2018-19ஆம் ஆண்டில் நிலக்கரி இறக்குமதி 235 மெட்ரிக் டன்டாக இருந்தது. இது 2019-20இல் 247 மெட்ரிக் டன்னாக இருந்தது.இறக்குமதியைக் குறைக்க, உள்நாட்டு நிலக்கரி உற்பத்தியை அதிகரிப்பதில் கவனம் செலுத்தப்படுகிறது. இது தற்சார்பு இந்தியா இலக்குக்கு வழி வகுக்கும்.2023-24ஆம் ஆண்டில், நிலக்கரித் தேவை 1.27 பில்லியன் டன்னாக இருக்கும் என மதிப்பிடப்பட்டுள்ளது. இத்தேவையை நிறைவேற்ற, நிலக்கரி உற்பத்தியை 2023-24ஆம் ஆண்டுக்குள் 1 பில்லியன் டன்னாக உயர்த்த இலக்கு நிர்ணயிக்கப்பட்டுள்ளது.
மேலும் விவரங்களுக்கு இந்தச் செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1685058
கப்பல் போக்குவரத்து அமைச்சகம்
துறைமுகங்கள் மேம்பாடு குறித்த ஆய்வு கூட்டம் ‘சிந்தன் பைதக்’: ஜனவரி 21-ல் தொடக்கம்
துறைமுகங்கள் மேம்பாடு குறித்த ஆய்வு கூட்டம் , குஜராத்தின் கட்ச் பகுதியில் உள்ள தோர்டோ என்ற இடத்தில் ஜனவரி 21-ம் தேதி முதல் 23ம் தேதி வரை நடக்கிறது.
இதற்கு மத்திய துறைமுகங்கள், கப்பல், நீர்வழிப் போக்குவரத்து அமைச்சர் திரு மன்சுக் மாண்டவியா தலைமை வகிக்கிறார். இதில் கடல்சார் தொலைநோக்கு - 2030-க்கான திட்டங்கள் இறுதி செய்யப்படுகின்றன. நகர்ப்புற போக்குவரத்தின் புதிய அம்சங்கள், சரோத்-துறைமுகங்களை தீவிரமாக அமல்படுத்துதல், சர்வதேச நடுவர் மன்ற விஷயங்கள் குறித்து ஆராயப்படுகின்றன.
துறைமுகங்களின் செயல்பாடுகளை மேம்படுத்துவதற்கான கருத்துக்களைப் பெறுவது, சரக்குகள் கையாளும் செலவைக் குறைப்பதற்கு சர்வதேச நடைமுறைகளைப் பின்பற்றுவது, இணைப்பை மேம்படுத்துவது, தொழில் செய்வதை எளிதாக்குவது போன்ற விஷயங்கள் குறித்து இந்த மூன்று நாள் ஆய்வுக் கூட்டத்தில் ஆலோசிக்கப்படும் என மத்திய அமைச்சர் திரு மன்சுக் மாண்டவியா தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690403
எரிசக்தி அமைச்சகம்
765 கிலோவாட் இரட்டை சர்க்யூட் விந்தியாச்சல்-வாரணாசி மின் பகிர்மான தடம் தொடக்கம்
765 கிலோவாட் இரட்டை சர்க்யூட் விந்தியாச்சல்-வாரணாசி மின் பகிர்மான தடத்தை பவர் கிரிட் கார்ப்பரேஷன் ஆப் இந்தியா லிமிடெட் நிறுவனம் நிறுவியுள்ளது. பவர் கிரிட்டின் துணை நிறுவனமான பிவிடிஎஸ்எல் குறித்த காலத்தில் இதற்கான பணிகளை முடித்துள்ளது.
வடக்கு மற்றும் மேற்குப் பகுதிகளுக்கு இடையே வலுவான இணைப்பை வழங்க உள்ள இந்த பகிர்மான வட்டம், மின்சார விநியோகம் மற்றும் ஒட்டுமொத்த சமூக மற்றும் பொருளாதார அமைப்பை வலுப்படுத்தும். வடக்கு பகுதி, மேற்கு பகுதி மற்றும் ஒட்டுமொத்த நாட்டில் உள்ள தொழிற்சாலைகள் மற்றும் வீடுகளுக்கான மின்சாரம் தடையின்றி கிடைக்க இந்த வழித்தடம் உதவும்.
இந்த வழித்தடம் தொடங்கப்பட்டிருப்பதன் மூலம் தேசிய தொகுப்பின் மின்சார விநியோக திறன் 4200 மெகாவாட் அளவுக்கு உயர்ந்து, நாட்டின் மொத்த திறன் 110750 மெகாவாட்டாக அதிகரித்துள்ளது.
190 கிலோ மீட்டர் நீளத்தில் அமைக்கப்பட்டுள்ள இந்த வழித்தடம், கங்கை, கோபாத், மேயார் மற்றும் சோன் ஆகிய நான்கு ஆறுகளை கடக்கிறது. 92 கிலோமீட்டர் மத்தியப் பிரதேசத்திலும் 98 கிலோமீட்டர் உத்தரப் பிரதேசத்திலும் கடக்கிறது. கட்டண அடிப்படையிலான ஏல முறையின் மூலம் இந்த திட்டத்தை பவர் கிரிட் பெற்றது.
பவர் கிரிட்டிடம் தற்போது 262 துணை மின் நிலையங்களும், 446,940 எம் வி ஏ விநியோக திறனும் உள்ளன. சமீபத்திய தொழில்நுட்பங்கள் மற்றும் செயல்முறைகளை இந்நிறுவனம் தொடர்ந்து பயன்படுத்தி வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748809
-----
(Visitor Counter : 205
பாதுகாப்பு அமைச்சகம்
ஆகஸ்ட் 17 அன்று ஒய் – 3024  வெளியீடு
விந்தியகிரி என்ற புராஜெக்ட் 17ஏ போர்க்கப்பல் ஆகஸ்ட் 17 அன்று கொல்கத்தாவில் உள்ள கார்டன் ரீச் ஷிப் பில்டர்ஸ் அண்ட் இன்ஜினியர்ஸ் நிறுவனத்தில் குடியரசுத் தலைவர் திருமதி திரௌபதி முர்மு அவர்களால் தொடங்கி வைக்கப்படுகிறது.
கர்நாடகாவில் உள்ள மலைத்தொடரின் பெயரால் அழைக்கப்படும் விந்தியகிரி, புராஜெக்ட் 17ஏ போர்க்கப்பல் பிரிவின் ஆறாவது கப்பல் ஆகும். இந்த போர்க்கப்பல்கள் மேம்பட்ட அம்சங்கள், மேம்பட்ட ஆயுதங்கள், சென்சார்கள் மற்றும் இயங்குதள மேலாண்மை அமைப்புகளுடன் புராஜெக்ட் 17 கிளாஸ் ஃபிரிகேட்ஸ்  இன் தொடர்ச்சியாகும். தொழில்நுட்ப ரீதியாக மேம்பட்ட போர்க்கப்பலான 'விந்தியகிரி' அதன் முன்னோடியான முந்தைய ஐ.என்.எஸ் விந்தியகிரி, லியாண்டர் கிளாஸ் ஏ.எஸ்.டபிள்யூ ஃபிரிகேட் ஆகியவற்றின் சிறப்பு சேவையைத் தொடருகிறது. பழைய விந்தியகிரி 08 ஜூலை 1981 முதல் 11 ஜூன் 2012 வரை கிட்டத்தட்ட 31 ஆண்டுகள் சேவையில், பல்வேறு சவாலான செயல்பாடுகளையும் பன்னாட்டு பயிற்சிகளையும் கண்டது. புதிதாக பெயரிடப்பட்ட விந்தியகிரி அதன் வளமான கடற்படை பாரம்பரியத்தை தழுவுவதற்கான இந்தியாவின் உறுதிப்பாட்டின் அடையாளமாக நிற்கிறது, அதே நேரத்தில் உள்நாட்டு பாதுகாப்பு திறன்களின் எதிர்காலத்தை நோக்கி தன்னை நகர்த்துகிறது.
புராஜெக்ட் 17ஏ திட்டத்தின் கீழ், M/s MDL மூலம் மொத்தம் நான்கு கப்பல்கள் மற்றும் GRSE மூலம் மூன்று கப்பல்கள் கட்டுமானத்தில் உள்ளன. இந்த திட்டத்தின் முதல் ஐந்து கப்பல்கள் 2019-2022 க்கு இடையில் எம்.டி.எல் & ஜி.ஆர்.எஸ்.இ ஆல் கட்டப்பட்டுள்ளன.
புராஜெக்ட் 17ஏ கப்பல்கள் அனைத்து போர்க்கப்பல் வடிவமைப்பு நடவடிக்கைகளுக்கான முன்னோடி அமைப்பான இந்திய கடற்படையின் போர்க்கப்பல் வடிவமைப்பு பணியகத்தால் உள்நாட்டில் வடிவமைக்கப்பட்டுள்ளன. 'தற்சார்பு இந்தியா'வுக்கான நாட்டின் உறுதியான உறுதிப்பாட்டுடன், புராஜெக்ட் 17ஏ கப்பல்களின் உபகரணங்கள் மற்றும் அமைப்புகளுக்கான ஆர்டர்களில் கணிசமான 75% குறு, சிறு மற்றும் நடுத்தர நிறுவனங்கள்  உள்ளிட்ட உள்நாட்டு நிறுவனங்களிடமிருந்து பெறப்படுகின்றன. தன்னிறைவு பெற்ற கடற்படையை கட்டமைப்பதில் நமது தேசம் அடைந்துள்ள நம்பமுடியாத முன்னேற்றத்திற்கு விந்தியகிரியின் தொடக்கம் பொருத்தமான சான்றாகும்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 171.35 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 171.35 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12.14 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1798399
குடியரசுத் துணைத் தலைவர் செயலகம்
இந்தியாவில் நிதி சார்ந்த கல்வியை மேம்படுத்த குடியரசு துணைத் தலைவர் அழைப்பு விடுத்துள்ளார்
நாட்டின் பொருளாதார முன்னேற்றத்தில் பட்டயக் கணக்காளர்களின் பங்கினைக் குடியரசு தலைவர் பாராட்டினார்
பொது மக்களிடையே நிதி சார்ந்த கல்வியை மேம்படுத்துவதன் அவசியத்தைக் குடியரசு துணைத் தலைவர் திரு எம் வெங்கையா நாயுடு வலியுறுத்தியுள்ளார். பொது மக்களுக்கு பெருமளவில் பயன் கிடைப்பதற்காக நிதி சார்ந்த விதிகள் மற்றும் நடைமுறைகளை எளிய மொழியில் விளக்குவதன் மூலம் பட்டய கணக்காளர்கள் போன்ற தொழில்முறையினர் இந்த திசையில் பணியாற்ற அவர் வலியுறுத்தினார்.
கேரளாவின் எர்ணாகுளத்தில் ஐசிஏஐ  பவனுக்கு அடிக்கல் நாட்டும் நிகழ்ச்சியில் இன்று உரையாற்றிய அவர், அன்றாட வாழ்க்கையில் கணக்கு மற்றும் நிதி போன்ற விஷயங்களைக் கையாளும் போது பல சிக்கலான விதிகள் மற்றும் நடைமுறைகளைப் பின்பற்ற வேண்டியிருப்பதை சுட்டிக்காட்டினார். இந்தவகையில் ஜிஎஸ்டி போன்ற சீர்திருத்தங்கள் மூலம் வணிகச்சூழலை எளிமையாக்கியிருக்கும் அரசின் முயற்சிகளை அவர் பாராட்டினார். இத்தகைய முறைப்படுத்தும் மாற்றங்கள், கொள்கைகளை உருவாக்கும் நடைமுறையில் இருந்து அதனை அடித்தள நிலையில் அமலாக்கம் செய்வது வரை சிஏ தொழில்முறையினர் ஆக்கப்பூர்வமாக பணியாற்றுமாறு அவர் வலியுறுத்தினார்.
வணிகசமூகம் விதிகளையும், நடைமுறைகளையும் பின்பற்றுவதற்கு வழிகாட்டுவதில் பட்டய கணக்காளர்களுக்கு கூடுதலான பொறுப்பு உள்ளது என்று குடியரசு துணைத் தலைவர் கூறினார். தவறு செய்யும் ஒருசிலரால் ஒட்டுமொத்த வணிக சமூகத்திற்கும் அவப்பெயர் ஏற்படுவதாக குறிப்பிட்ட அவர், மாணவர்கள் கடுமையாக பணியாற்ற வேண்டும் என்றும் கட்டுப்பாட்டையும், விதிகள் பின்பற்றப்படுவதையும் உறுதி செய்ய வேண்டும் என்றும் அறிவுறுத்தினார்.
அனைத்து தொழில்நுட்பங்களின், அனைத்து தொழில்களின் நோக்கம் மகளின் வாழ்க்கையை மகிழ்ச்சியானதாகவும், மிகவும் வசதியானதாகவும் மாற்றச்செய்வது என்பதை வலியுறுத்திய குடியரசு துணைத் தலைவர் ஜன்தன், ஆதார், செல்பேசி ஆகியவையும் நேரடி பயன் பரிமாற்றம் என்பதும் லட்சக்கணக்கான ஏழைகளின் வாழ்க்கையை மாற்றியமைத்திருக்கும் உதாரணத்தை குறிப்பிட்டார்.
எதிர்பாராதவிதமாக கொவிட்-19 காரணமாக ஏற்பட்ட பின்னடைவில் இருந்து இந்திய பொருளாதாரம் வேகமாக மீண்டு வருவதை குறிப்பிட்ட திரு நாயுடு, கொவிடுக்குப் பிந்தைய காலத்தில் பன்முனை பலத்துடன் உலகத்தை ஈர்க்கும் விதத்தில் புதிய சகாப்தத்தை இந்தியா வெளிப்படுத்தும் என்று கருத்து தெரிவித்தார்.
இந்த நிகழ்ச்சியில் வெளியுறவு மற்றும் நாடாளுமன்ற விவகாரத்துறை இணையமைச்சர் திரு வி முரளீதரன், கேரள தொழில்துறை அமைச்சர் திரு பி ராஜூ, ஐசிஏஐ தலைவர் நிகார் என் ஜம்பு சாரியா உள்ளிட்டோர் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1787168
கலாசாரத்துறை அமைச்சகம்
குவாலியர் ராணி விஜய ராஜே சிந்தியாவின் நூற்றாண்டு விழா அரசு விழாவாக கொண்டாடப்படவிருக்கிறது.
இவ்வருடம் அக்டோபர் மாதம் 11 ஆம் தேதி தொடங்கி அடுத்த வருடம் அக்டோபர் மாதம் 11 ஆம்தேதி வரை ஒரு வருட காலத்திற்கு இவ்விழா கொண்டாடப்படும்.
குவாலியர் ராணி விஜய ராஜே சிந்தியாவின் நூற்றாண்டு விழா அடுத்த மாதம் 11 ஆம் தேதி தொடங்கி, அடுத்த வருடம் அக்டோபர் மாதம் 11 ஆம் தேதி வரை கொண்டாட இந்திய அரசு முடிவு செய்துள்ளது. ஓராண்டு காலம் நடைபெறும் இக்கொண்டாட்டங்களில் இடம் பெறும் நிகழ்ச்சிகள் குறித்து முடிவு செய்ய உள்துறை அமைச்சர் திரு ராஜ்நாத் சிங் தலைமையில் 12 உறுப்பினர்களை கொண்ட தேசிய செயல்பாட்டுக்குழு அமைக்கப்பட்டு இருக்கிறது.
குவாலியரின் ராஜமாதா என்று பிரபலமாக அழைக்கப்படும் திருமதி விஜய ராஜே சிந்தியா மத்தியப்பிரதேச மாநிலம் சாகரில் 1919 ஆம் ஆண்டு அக்டோபர் மாதம் 11 ஆம் தேதி அன்று பிறந்தார். கல்வி பயின்ற பிறகு அவர், சுதந்திரப் இயக்கத்தால் ஈர்க்கப்பட்ட திருமதி விஜய ராஜே சிந்தியா நாட்டின் சுதந்திரப் போராட்டத்தில் தன்னை இணைத்துக் கொண்டார்.
திருமதி விஜய ராஜே சிந்தியா 1957 முதல் 1998 வரை நாடாளுமன்ற உறுப்பினராக இருந்தார். பெண்களுக்கு அதிக அதிகாரம் வழங்குவது உட்பட பல்வேறு சமூகப் பணிகளில் பங்கேற்றார் என்பதோடு, கல்வி மூலமாக பெண்களின் வாழ்க்கை முறையை உயர்த்துவதை நோக்கமாக கொண்ட பல்வேறு அமைப்புகளில் அவர் பணியாற்றினார். திருமதி விஜய ராஜே சிந்தியா 2001 ஆம் ஆண்டு ஜனவரி மாதம் 25 ஆம் தேதி அன்று காலமானார்.
உள்துறை அமைச்சகம்
மத்திய உள்துறை அமைச்சர் திரு. அமித் ஷா புவனேஸ்வரில் இன்று நடைபெற்ற கூட்டத்தில் ஒடிசாவில் பேரிடர் மேலாண்மை மற்றும் இடதுசாரி தீவிரவாதம் குறித்து ஆய்வு செய்தார்
மத்திய உள்துறை அமைச்சர் திரு. அமித் ஷா இன்று புவனேஸ்வரில் ஒடிசா மாநிலத்தில் மேற்கொள்ளப்படும் பேரிடர் மேலாண்மை நடைமுறைகள் மற்றும் இடதுசாரி தீவிரவாத தடுப்பு நடவடிக்கைகள் குறித்து ஆய்வு செய்தார். இந்தக் கூட்டத்தில் ஒடிசா முதலமைச்சர் திரு நவீன் பட்நாயக், மத்திய உள்துறைச் செயலாளர் மற்றும் மாநில அரசின் மூத்த அதிகாரிகள் கலந்து கொண்டனர்.
பிரதமர் திரு. நரேந்திர மோடியின் தொலைநோக்குப் பார்வைக்கு ஏற்ப, பேரிடர் மேலாண்மையில் ஒடிசா மாநிலம் சிறப்பாக செயல்படுவதாக உள்துறை அமைச்சர் பாராட்டுத் தெரிவித்தார். பேரிடர் மேலாண்மையில் ஒடிசாவுக்குத் தேவையான அனைத்து உதவிகளையும் மத்திய அரசு வழங்கும் என்று திரு அமித் ஷா உறுதியளித்தார்.
ஊர்க்காவல் படை தன்னார்வலர்களின் திறன்களை பலப்படுத்தி, பேரிடர் மீட்பு குறித்து பயிற்சி அளிக்க வேண்டும் என்றும் உள்துறை அமைச்சர் அறிவுறுத்தினார். மின்னல், வெப்ப அலை மற்றும் காட்டுத் தீ போன்றவற்றிலிருந்து மக்களைக் காப்பாற்ற மாநில நிர்வாகம் நிலையான நடைமுறைகளைப் பின்பற்ற வேண்டும் என்று அவர் வலியுறுத்தினார். பேரிடர் காலங்களில் விலங்குகளின் பாதுகாப்பில் கவனம் செலுத்த வேண்டும் என்றும் அவர் கேட்டுக் கொண்டார்.
இடதுசாரி தீவிரவாதம் குறித்து பேசிய மத்திய உள்துறை அமைச்சர், மாநில அரசின் முயற்சிகளை பாராட்டியதோடு, இடதுசாரி தீவிரவாதத்தை ஒழிக்க மத்திய படைகளின் ஆதரவு தொடர்ந்து வழங்கப்படும் என்று உறுதியளித்தார். பாதிக்கப்பட்ட பகுதிகளில் சாலை மற்றும் தகவல் தொடர்பு கட்டமைப்பை வலுப்படுத்த, அனைத்து ஆதரவையும் மத்திய அரசு வழங்கும் என்று அவர் உறுதியளித்தார்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் மிக நீளமான ஓவியம்
சுதந்திரத்தின் அமிர்தப் பெருவிழாவைக் கொண்டாடும் விதமாக சென்னை விமான நிலையத்தின் உள்நாட்டு முனையத்தில், 30அடி X 12 அடி நீளமுள்ள பிரமாண்ட ஓவியம் வரையப்பட்டுள்ளது.
சென்னை விமான நிலைய இயக்குநர் திரு சரத் குமார், விமான நிலையங்கள் ஆணையத்தின் பொது மேலாளர்  திரு அனுராக் சர்மா ஆகியோர் முன்னிலையில், இந்திய விமான நிலையங்கள் ஆணையத்தின் தலைமைக் கண்காணிப்பு அலுவலர் திரு அமல் கார்க், ஐஆர்எஸ் இந்த ஓவியத்தை திறந்து வைத்தார்.
இந்தியா மற்றும் தமிழகத்தின் கலாச்சார செழுமையை சித்தரிக்கும் விதமாகவும், அதன் கடந்த கால பெருமைகளை எடுத்துரைக்கும் விதமாகவும் இந்த ஓவியம் தீட்டப்பட்டுள்ளது. சென்னை கே கே நகரில் உள்ள ஸ்ரீ அன்னை காமாட்சி இசை மற்றும் கவின் கலைக் கல்லூரி மாணவர்கள், அந்தக் கல்லுரியின் இயக்குநர் திரு எஸ் வெங்கடாசலபதி மற்றும் இந்திய விமான நிலையங்கள் ஆணையத்தின் சென்னை பிரிவு அதிகாரிகள் மேற்பார்வையில், 15 நாட்களில் இந்த ஓவியம் வரையப்பட்டுள்ளது.
விமான நிலையத்தின் பேருந்து புறப்படும் பகுதியில் வரையப்பட்டுள்ள இந்த ஓவியம், சென்னையிலிருந்து விமானத்தில் புறப்பட்டுச் செல்லும் பயணிகளின் கண்களுக்கு விருந்து படைப்பதாக அமைந்துள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 9.28 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842110
பிரதமர் அலுவலகம்
தீவுகளின் முழுமையான வளர்ச்சியின் முன்னேற்றம் குறித்து பிரதமர் ஆய்வு
பிரதமர் திரு.நரேந்திர மோடி தீவுகளின் முழுமையான வளர்ச்சியின் முன்னேற்றம் குறித்து இன்று  ஆய்வு மேற்கொண்டார்.
மத்திய அரசு 2017-ஆம் ஆண்டு ஜூன் முதல் தேதியன்று தீவுகள் மேம்பாட்டு முகமையை அமைத்தது. அதில் முழுமையான வளர்ச்சிக்கான 26 தீவுகள் பட்டியலிடப்பட்டன.
தீவுகளின் முக்கியமான உள்கட்டமைப்பு திட்டங்கள், மின்னணு தொடர்பு, பசுமை எரிசக்தி, கடல்நீரைக் குடிநீராக்கும் நிலையங்கள், கழிவு மேலாண்மை, மீன்வள மேம்பாடு, சுற்றுலா சார்ந்த திட்டங்கள் உள்பட அவற்றின் முழுமையான வளர்ச்சியின் அம்சங்கள் குறித்து நிதி ஆயோக் செயல்முறை விளக்கப்படத்தை வழங்கியது.
அந்தமான் நிக்கோபர் தீவுகளில் மேற்கொள்ளப்பட்ட பணிகள் குறித்து ஆய்வு மேற்கொண்ட பிரதமர், சுற்றுலா மேம்பாட்டுக்காக கண்டறியப்பட்ட பகுதிகளில் ஒருங்கிணைந்த சுற்றுலாவை மையப்படுத்தும் சுற்றுச்சூழல் முறையை மேம்படுத்துவது அவசியம் என வலியுறுத்தினார்.
அந்தமான் நிக்கோபார் தீவுகளில் பயணம் மேற்கொள்ளும் வெளிநாட்டினர் செல்லக்கூடாத கட்டுப்பாடு நிறைந்த பகுதிகளுக்கு அனுமதி அளிப்பதைத் தவிர்ப்பது பற்றிய மத்திய உள்துறை அமைச்சகத்தின் முடிவு குறித்து பிரதமரிடம் விளக்கப்பட்டது. தென்கிழக்காசியாவுடன் இந்தத் தீவுகளின் தகவல் தொடர்பு பற்றியும் விவாதிக்கப்பட்டது.
லட்சத்தீவுகளில் மேற்கொள்ளப்பட்ட பணிகளின் முன்னேற்றம் பற்றி பிரதமர் ஆய்வு செய்தபோது, டுனா என்னும் மீன்களைப் பிடித்திட ஊக்குவிக்கும் நடவடிக்கைகள் எடுக்கப்பட்டுள்ளதாக விளக்கம் அளிக்கப்பட்டது. அத்துடன் லட்சத்தீவு கடற்பகுதியில் பிடிபடும் டுனா மீன்களை “லட்சத் தீவுகள் டுனா” என்னும் வணிக முத்திரையை உருவாக்குவது பற்றியும் பிரதமரிடம் தெரிவிக்கப்பட்டது. தூய்மையைப் பராமரிப்பதில் லட்சத்தீவுகள் நிர்வாகம் எடுத்துள்ள முன் முயற்சிகளை பிரதமர் பாராட்டினார்.
அந்தமான் நிக்கோபார் மற்றும் லட்சத்தீவுகளின் வளர்ச்சிக்கான முக்கிய அம்சமான உள்கட்டமைப்பு மேம்பாடு பற்றியும் கூட்டத்தில் விவாதிக்கப்பட்டது.
கடற்பாசி வகைகளை வளர்ப்பது, வேளாண்துறைக்கு உதவிகரமாக இருக்கக்கூடிய இதர முன்முயற்சிகளுக்கான வாய்ப்புகள் பற்றி ஆராயுமாறு சம்பந்தப்பட்ட அதிகாரிகளுக்கு பிரதமர் அறிவுறுத்தினார்.
இந்தக் கூட்டத்தில், மத்திய உள்துறை அமைச்சர் திரு.ராஜ்நாத் சிங், அந்தமான் நிக்கோபர் தீவுகள், லட்சத்தீவுகளின் துணைநிலை ஆளுநர்கள், நிதி ஆயோக் தலைமைச் செயல் அதிகாரி மற்றும் மத்திய அரசின் மூத்த அதிகாரிகள் கலந்து கொண்டனர்.
(Visitor Counter : 169
குடியரசுத் தலைவர் செயலகம்
குடியரசுத்தலைவர் மனித உரிமைகள் தொடர்பான ஆசிய பசிபிக் அமைப்பின் இரண்டாண்டுகளுக்கு ஒருமுறை மற்றும் வருடாந்திர பொதுக் கூட்டத்தை தொடங்கி வைத்தார்
குடியரசுத்தலைவர் திருமதி திரௌபதி முர்மு இன்று  புதுதில்லியில், மனித உரிமைகள் குறித்த ஆசிய பசிபிக் அமைப்பின் இரண்டாண்டுகளுக்கு ஒருமுறை மற்றும் வருடாந்திர பொதுக் கூட்டத்தைத் தொடங்கி வைத்தார்.
இந்நிகழ்ச்சியில் உரையாற்றிய குடியரசுத்தலைவர், மனித உரிமைகள் அம்சத்தை தனியாகக் கருதாமல், மனிதர்களின் அறியாமையால் பெரிதும் பாதிக்கப்பட்டுள்ள இயற்கை அன்னையின் மீது சமமான கவனம் செலுத்துமாறு அனைவரையும் கேட்டுக்கொண்டார். இந்தியாவில், பிரபஞ்சத்தின் அனைத்து உயிரினங்களும் தெய்வீகத்தின் வெளிப்பாடு என்று நாம் நம்புகிறோம் என்று அவர் கூறினார். காலம் கடப்பதற்குள் இயற்கையை பாதுகாத்து வளப்படுத்த அதன் மீதான நமது அக்கறையை நாம் புதுப்பிக்க வேண்டும் என்று அவர் கூறினார்.
அழிப்பவரைப் போலவே மனிதர்களும் சிறந்த படைப்பாளிகள் என்று குடியரசுத்தலைவர் கூறினார். விஞ்ஞான ஆய்வுகளின்படி, இந்த பூமி ஆறாவது அழிவின் கட்டத்தை எட்டியுள்ளது. அங்கு மனிதனால் உருவாக்கப்பட்ட அழிவு நிறுத்தப்படாவிட்டால், மனித இனத்தை மட்டுமல்ல, பூமியில் உள்ள மற்ற உயிர்களையும் அழித்துவிடும் என்று அவர் கூறினார்.
மனித சமுதாயம் மற்றும் பூமியின் மேம்பாட்டிற்கு வழிவகுக்கும் ஒரு விரிவான பிரகடனத்தை இந்த மாநாடு வெளியிடும் என்று அவர் நம்பிக்கை தெரிவித்தார்.
குடியரசின் தொடக்கத்திலிருந்து, நமது அரசியலமைப்பு உலக அளவில் உள்ள வயது வந்தோருக்கு அளிக்கப்படும் வாக்குரிமையை ஏற்றுக்கொண்டது. மேலும் பாலின நீதி மற்றும் வாழ்க்கை மற்றும் கண்ணியத்தைப் பாதுகாப்பதில் பல அமைதியான புரட்சிகளை ஏற்படுத்த நமக்கு உதவியது என்று குடியரசுத்தலைவர் கூறினார். உள்ளாட்சி தேர்தல்களில் பெண்களுக்கு குறைந்தபட்சம் 33 சதவீத இடஒதுக்கீட்டை உறுதி செய்தோம் என்றும், மாநில சட்டமன்றங்கள் மற்றும் நாடாளுமன்றத்தில் பெண்களுக்கு இதேபோன்ற இடஒதுக்கீடு வழங்கும் திட்டம் இப்போது வடிவம் பெற்று வருவதாகவும் அவர் கூறினார். பாலின நீதிக்கான நமது காலத்தில் இது மிகவும் மாற்றகரமான புரட்சியாக இருக்கும் என்று அவர் பகிர்ந்து கொண்டார்.
மனித உரிமைகளை மேம்படுத்துவதற்காக உலகின் பிற பகுதிகளில் உள்ள சிறந்த நடைமுறைகளிலிருந்து கற்றுக்கொள்ள இந்தியா தயாராக உள்ளது என்று குடியரசுத்தலைவர் கூறினார். உலகெங்கிலும் உள்ள மனித உரிமை நிறுவனங்கள் மற்றும் பங்குதாரர்களுடன் கலந்துரையாடல் மற்றும் ஆலோசனை மூலம் சர்வதேச ஒருமித்த கருத்தை உருவாக்குவதில் ஆசிய பசிபிக் பிராந்திய அமைப்பு பெரும் பங்கு வகிக்கிறது என்று அவர் வலியுறுத்தினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1958994
நுகர்வோர் நலன், உணவு மற்றும் பொது விநியோகம் அமைச்சகம்
காரிப் பருவத்தில் 443.49 லட்சம் மெட்ரிக் டன் நெல் கொள்முதல்: தமிழ்நாட்டில் 95310 விவசாயிகள் பயனடைந்தனர்
2021-22 காரீப் சந்தைப்படுத்தல் பருவத்தில் விவசாயிகளிடமிருந்து குறைந்தபட்ச ஆதரவு விலையில் நெல் கொள்முதல் முந்தைய ஆண்டுகளில் செய்யப்பட்டது போல் சீராக நடந்து வருகிறது.
ஆந்திரப் பிரதேசம், தெலங்கானா, பீகார், சண்டிகர், சத்தீஸ்கர், குஜராத், ஹரியானா, இமாச்சலப் பிரதேசம், ஜார்கண்ட், ஜம்மு & காஷ்மீர், கேரளா, மத்திய பிரதேசம், மகாராஷ்டிரா, ஒடிசா, பஞ்சாப், தமிழ்நாடு, உத்தரப் பிரதேசம், உத்திரகாண்ட் மற்றும் ராஜஸ்தான் ஆகிய மாநிலங்கள்/யூனியன் பிரதேசங்களில் 26.12.2021 வரை 2021-22 காரீப் சந்தைப்படுத்தல் பருவத்தில் 443.49 லட்சம் மெட்ரிக் டன் நெல் கொள்முதல் செய்யப்பட்டுள்ளது.
2021-22 காரீப் சந்தைப்படுத்தல் பருவத்தில் இது வரை ரூ 86,924.46 கோடி மதிப்பிலான குறைந்தபட்ச ஆதரவு விலையில் 47.03 லட்சம் விவசாயிகள் நாடு முழுவதும் இதுவரை பயனடைந்துள்ளனர்.
தமிழ்நாட்டை பொறுத்தவரை, 2021-22 காரீப் சந்தைப்படுத்தல் பருவத்தில் 2021 டிசம்பர் 26 வரை ரூ 1338.38 கோடி மதிப்பிலான குறைந்தபட்ச ஆதரவு விலையில் 682845 மெட்ரிக் டென் உணவு தானியங்கள் கொள்முதல் செய்யப்பட்டுள்ளன. 95310 விவசாயிகள் பயனடைந்துள்ளனர்
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785531
------
(Visitor Counter : 178
அறிவியல் மற்றும் தொழில்நுட்பத்துறை
ஆரோக்கியமான உலகளாவிய கடல்சார் சுற்றுச்சூழல் அமைப்பை உருவாக்குவதில் பழங்காலக் கடற்பாசிகளின் பங்கு
பழங்கால நுண்ணிய கடல் பாசிகள்  பற்றி துருவ மற்றும் கடல் ஆராய்ச்சி தேசிய மையத்தின்  தலைமையில் ஆய்வு மேற்கொள்ளப்பட்டது. இதில் தென்னிந்தியப் பெருங்கடல் பகுதியில் கால்சியம் கார்பனேட்  செறிவு குறைந்து வருவது கண்டுபிடிக்கப்பட்டது. டையடோம்கள் எனப்படும் மற்றொரு ஒற்றை செல் பாசிகளின் செறிவு அதிகரிப்பதே, கால்சியம் கார்பனேட் குறைவுக்குக் காரணம். இது கொக்கோலிதோபோர்களின் வளர்ச்சி, எலும்புக்கூடு அமைப்பு மற்றும் கடல் சுற்றுச்சூழல் முக்கியத்துவத்தை பாதிக்கும்.
தென்னிந்திய பெருங்கடலில் கோகோலிதோபோர்கள் அதிகளவில் இருப்பது, மற்றும் அதன் பன்முகத்தன்மைச் செறிவு ஆகியவை நேரம் மற்றும் பல சுற்றுச்சூழல் காரணங்களைச் சார்ந்தது என துருவ மற்றும் கடல் ஆராய்ச்சி தேசிய மையம், தேசிய கடல்சார் நிறுவனம்  மற்றும் கோவா பல்கலைக்கழகம் ஆகியவை தெரிவித்துள்ளன. சிலிக்கேட் செறிவுகள், கால்சியம் கார்பனேட் செறிவு, அபரிமிதமான டையடோம், ஒளி ஊடுருவல், பெரிய மற்றும் நுண்ணூட்டச்சத்து செறிவுகளின் கிடைக்கும் தன்மை போன்ற சுற்றுச்சூழல் காரணங்கள் தான் கோகோலிதோபோர்கள் அதிகளவில் இருப்பதற்கு காரணம்.
புதிய மற்றும் புதுப்பிக்கத்தக்க எரிசக்தி அமைச்சகம்
புதுப்பிக்கத்தக்க எரிசக்தித்துறையில் இந்தியா – கினியா இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், புதுப்பிக்கத்தக்க எரிசக்தித்துறையில், இந்தியா – கினியா இடையேயான புரிந்துணர்வு ஒப்பந்தத்திற்கு ஒப்புதல் அளிக்கப்பட்டுள்ளது.
நோக்கம்:
புரிந்துணர்வு ஒப்பந்தத்தின் நோக்கம் வருமாறு:
- i. கூட்டுறவு அமைப்பு ரீதியான நட்புறவுக்கு அடித்தளமிடுதல்
- இருதரப்புக்கும் பலன் அளிக்கக் கூடிய, சமமான மற்றும் பரஸ்பர பரிமாற்ற அடிப்படையில், புதுப்பிக்கத்தக்க எரிசக்தித்துறையில் தொழில்நுட்ப ஒத்துழைப்பை ஊக்குவித்து மேம்படுத்துதல்
- சூரியசக்தி மின்உற்பத்தி, காற்றாலை மின்சாரம், உயிரி- எரிசக்தி மற்றும் கழிவுகளிலிருந்து மின்சாரம் தயாரித்தல், சிறிய அளவிலான நீர்த்தேக்கம் மற்றும் திறன் உருவாக்கம் உள்ளிட்ட துறைகளில் ஒத்துழைத்தல்.
இந்த புரிந்துணர்வு ஒப்பந்தம் இருநாடுகளிடையேயான இருதரப்பு ஒத்துழைப்பை வலுப்படுத்த உதவும்.
---
(Visitor Counter : 98
பெண்கள் மற்றும் குழந்தை நலன் அமைச்சகம்
நடப்பு 2022-23-ம் நிதியாண்டில் 2-ம் கட்ட ஊட்டச்சத்து இயக்கத்திற்காக ரூ. 20263.07 கோடி ஒதுக்கப்பட்டுள்ளது
அதிகபட்ச ஊட்டச்சத்தை ஏற்படுத்துவதற்காக 2-ம் கட்ட ஊட்டச்சத்து இயக்கத்தின் கீழ் வளர்இளம்பருவ சிறுமிகளுக்கான திட்டம் மற்றும் ஊட்டச்சத்து இயக்கம் ஆகியவை மறுசீரமைக்கப்பட்டுள்ளது. 2019-20-ம் நிதியாண்டில் ரூ.19,834.37 கோடி ஒதுக்கப்பட்ட நிலையில், நடப்பு 2022-23-ம் நிதியாண்டில் ரூ.20,263.07 கோடி ஒதுக்கப்பட்டுள்ளது.
அங்கன்வாடி சேவைகளை வலுப்படுத்தவும், தேவையான நடவடிக்கைகளை பெறவும் அங்கன்வாடி மைய ஊழியர்களின் திறனை அதிகரிக்க பயிற்சி அளிக்கப்படுகிறது. அங்கன்வாடி சேவை திட்டம் மற்றும் மகளிர் மற்றும் குழந்தைகள் மேம்பாடு வளர்ச்சியை அடிப்படையாகக் கொண்டு பயிற்சி வழங்கப்படுகிறது. அங்கன்வாடி சேவை திட்டங்கள் குறித்த விழிப்புணர்வு, அதன் நோக்கங்கள், திட்ட பயனாளர்களின் தேவைகள், அவர்களுக்கு அளிக்கப்பட வேண்டிய சேவைகள் குறித்த பயிற்சி ஊழியர்களுக்கு வழங்கப்படுகிறது.
சிறப்பு சேவைகள் மற்றும் கட்டுரைகள்
ரூ.27.18 லட்சம் மதிப்புள்ள தங்கம் சென்னை விமான நிலையத்தில் பறிமுதல்; ஒருவர் கைது
புலனாய்வு தகவலின் அடிப்படையில், ஷார்ஜாவில் இருந்து சென்னை வந்த விமானத்தில் பயணம் செய்த அரியலூர் மாவட்டத்தைச் சேர்ந்த பழனிசாமி முருகேசன் என்ற பயணியிடம், சந்தேகத்தின்பேரில் சோதனை மேற்கொள்ளப்பட்டது. இதில் 648 கிராம் எடையுள்ள தங்கப்பசை அவரது குடலில் மறைத்து வைக்கப்பட்டிருந்தது கண்டுபிடிக்கப்பட்டது. 550 கிராம் எடையுள்ள, ரூ.27.18 லட்சம் மதிப்புள்ள தங்கம் பிரித்தெடுக்கப்பட்டு மீட்கப்பட்டது. அந்தப் பயணி கைது செய்யப்பட்டுள்ளார்.
இது தொடர்பான விசாரணை நடைபெற்று வருவதாக சென்னை சர்வதேச விமான நிலையத்தின் சுங்கத்துறை ஆணையர் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
பிரதமர் அலுவலகம்
கொவிட்-19 பெரும்பரவல் குறித்து பிரதமர் இன்று நாட்டு மக்களுக்கு உரை
பிரதமர் திரு. நரேந்திர மோடி இன்று 24 மார்ச் 2020 இரவு 8 மணிக்கு கொவிட்-19 பெருந்தொற்றின் தாக்கம் பற்றிய முக்கிய தகவல்கள் குறித்து நாட்டு மக்களுக்கு உரையாற்ற உள்ளார்.
பிரதமர் தனது ட்விட்டர் பதிவில், “இன்று 24 மார்ச் 2020 இரவு 8 மணிக்கு கொவிட்-19 பெருந்தொற்றின் தாக்கம் பற்றிய முக்கிய தகவல்கள் குறித்து நாட்டு மக்களுக்கு உரையாற்ற உள்ளேன்” என்று தெரிவித்துள்ளார்.